România a cheltuit în 2023 pentru Apărare doar 1,6% din PIB din alocarea de 2,5%. Peste jumătate din buget a mers pe salarii
România a cheltuit pentru Apărare în 2023 doar 1,6% din PIB, deşi a fost alocat un procent de 2,5. Datele apar în raportul anual publicat de NATO pe 14 martie şi reprezintă estimări pentru anul trecut.
Potrivit statisticilor prezentate în raportul NATO, România este sub media alianţei atât la procentul din PIB destinat cheltuielilor pentru Apărare, cât şi la cheltuielile dedicate echipamentelor noi. Raportul anual al NATO pe 2023 poate fi consultat aici!
Deşi ne-am lăudat că vom cheltui mult pentru apărare având un război la graniță, lucrurile nu au stat chiar aşa. România a cheltuit pentru Apărare anul trecut doar 1,6% din PIB, sub media NATO de 1,73% din PIB și sub pragul minim de 2% din PIB. România a cheltuit, ca procent din PIB, mai puțin decât Olanda cu 1,63%, care apare în grafic imediat după ţara noastră.
Amintim că preşedintele Klaus Iohannis şi-a anunţat pe 12 martie candidatura la şefia NATO, funcţie pentru care se confruntă cu premierul olandez Mark Rutte. În decalogul pentru NATO, publicat de şeful statului în POLITICO, una dintre promisiunile de campanie se referea tocmai la bugetul pentru Apărare.
Din bugetul cheltuit anul trecut, doar 21,9% au mers pe programele de înzestrare. Este puţin peste pragul de 20% cerut de NATO, dar sub media de 26,08% a alianţei şi departe de ţări precum Polonia, cu 53,6% sau Ungaria cu 39,2%.
În schimb, România are cheltuieli de personal foarte mari, aproape 60% din buget, mai exact 59,7%. Este cel mai mare procent din cadrul alianţei, raportat la cheltuielile totale, depăşit doar de Italia cu 62%.
Asta deşi personalul militar al României este estimat de raportul NATO la 64.000, faţă de Italia cu 170.000 sau Polonia şi Franţa cu peste 200.000 fiecare. Aici primele două locuri sunt ocupate de SUA cu 1.300.000 şi Turcia cu peste 460.000.
13,9% din cheltuielile României pentru Apărare merg către mentenanţă şi alte operaţiuni, 4,5% către infrastructură şi 21,9% către înzestrare sau echipamente grele.
Raportul NATO mai evaluează că, în 2023, aliații europeni și Canada au crescut pentru al nouălea an consecutiv cheltuielile pentru apărare, care s-au majorat cu 11% în termeni reali față de 2022.
În 2023, 11 aliați au îndeplinit obiectivul privind cheltuielile de 2% din PIB destinate Apărării, faţă de doar trei aliați cât erau în 2014. Raportul mai arată că la începutul lui 2024 numărul a crescut la 18 state.
Potrivit graficelor, cele 11 ţări sunt: Polonia 3,92%, SUA 3,24%, Grecia 3,05%, Estonia 2,89%, Lituania 2,75%, Finlanda 2,46%, Letonia 2,37%, Regatul Unit 2,28%, Ungaria 2,07%, Slovacia 2,05% şi Danemarca 2%.
Cheltuilile NATO în 2023: 1.100 de miliarde de dolari
Statele Unite asigură 67% din totalul cheltuielilor pentru Apărare şi reprezintă 53% din PIB-ul aliaţilor, iar cheltuielile militare totale ale NATO în 2023 sunt estimate la 1.100 de miliarde de dolari.
Aliații au făcut progrese si în ceea ce privește angajamentul lor față de pragul de peste 20% din cheltuielile de apărare destinat înzestrărilor. 28 aliați au îndeplinit acest obiectiv, comparativ cu șapte în 2014.